b"\n_START_ARTICLE_\nCan Borr\xc3\xa0s (Sant Hilari Sacalm)\n_START_SECTION_\nDescripci\xc3\xb3\n_START_PARAGRAPH_\nEdifici entre mitgeres, situat al nucli urb\xc3\xa0 de Sant Hilari Sacalm, al carrer Vic n\xc3\xbamero 29._NEWLINE_L'edifici, de planta baixa, dos pisos i golfes, est\xc3\xa0 cobert per una teulada a doble vessant desaiguada a les fa\xc3\xa7anes principal i posterior, amb el r\xc3\xa0fec for\xc3\xa7a pronunciat, amb encavallades de fusta i decorat amb esgrafiats._NEWLINE_A la fa\xc3\xa7ana principal, a la planta baixa, hi ha la porta d'entrada en arc de llinda, al costat dret de la qual hi ha una porta d'entrada en arc de mig punt, i al costat esquerre una finestra tamb\xc3\xa9 en arc de mig punt. Al primer i segon pis, hi ha tres obertures en arc de llinda, emmarcats per un trencaaig\xc3\xbces i per unes decoracions florals en esgrafiats. Les obertures del primer pis donen a unes gran balconades, i les del segon pis a tres balcons independents, el central dels quals t\xc3\xa9 la llosana m\xc3\xa9s gran que els dos laterals, de manera que \xc3\xa9s m\xc3\xa9s volad\xc3\xads. Les llosanes dels balcons s\xc3\xb3n de pedra i les baranes de ferro forjat. A les golfes hi ha una galeria de cinc arcs de mig punt, voltejats de decoracions florals en esgrafiat. Hi ha un s\xc3\xb2col a la fa\xc3\xa7ana, i un encoixinat a la planta baixa. Els dos pisos i les golfes, tenen les parets arrebossades, pintades i decorades amb esgrafiats._NEWLINE_A la part posterior de la casa, que d\xc3\xb3na al carrer Sant Benet, hi ha un pati. La part posterior de la casa va ser edificada el 1936.\n_START_SECTION_\nHist\xc3\xb2ria\n_START_PARAGRAPH_\nLa casa data del 1889 per\xc3\xb2 la part posterior respon a una ampliaci\xc3\xb3 de l'any 1936."